CELEX: 32021D1744
Language: hu
Date: 2021-09-28 00:00:00
Title: A Tanács (EU) 2021/1744 határozata (2021. szeptember 28.) a Nemzetközi Vasúti Fuvarozásügyi Államközi Szervezet (OTIF) 15. közgyűlésén az Európai Unió által képviselendő álláspont meghatározásáról

2021.10.4.   
               
               
                  HU
               
               
                  Az Európai Unió Hivatalos Lapja
               
               
                  L 351/1
               
            
         A TANÁCS (EU) 2021/1744 HATÁROZATA
         (2021. szeptember 28.)
         a Nemzetközi Vasúti Fuvarozásügyi Államközi Szervezet (OTIF) 15. közgyűlésén az Európai Unió által képviselendő álláspont meghatározásáról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 91. cikkére, összefüggésben annak 218. cikke (9) bekezdésével,
         tekintettel az Európai Bizottság javaslatára,
         mivel:
         
                     (1)
                  
                  
                     Az Unió a 2013/103/EU tanácsi határozat alapján (1) csatlakozott az 1999. június 3-i vilniusi jegyzőkönyvvel módosított, 1980. május 9-i nemzetközi vasúti fuvarozási egyezményhez (a továbbiakban: a COTIF).
                  
               
                     (2)
                  
                  
                     Az OTIF közgyűlése (a továbbiakban: a közgyűlés) a COTIF 13. cikke 1. §-ának a) pontjával összhangban létrejött.
                  
               
                     (3)
                  
                  
                     Az Unió a közgyűlésben a COTIF-fal, a közgyűlés eljárási szabályzatával, valamint az Unió COTIF-hoz való csatlakozásáról szóló megállapodással összhangban vesz részt.
                  
               
                     (4)
                  
                  
                     A közgyűlés a 2021. szeptember 28-tól 29-ig tervezett 15. ülésén várhatóan határoz az alábbiakról: az OTIF hosszú távú stratégiájának kidolgozása; a főtitkár megválasztásáról és szolgálati feltételeiről szóló rendeletjavaslat; az együttműködéssel foglalkozó ad hoc bizottság és a jogi szakértőkből álló munkacsoport tevékenységeinek egyetlen, jogi ügyekkel és nemzetközi együttműködéssel foglalkozó ad hoc bizottságba történő összevonására irányuló javaslat; az OTIF jogi eszközeinek nyomon követéséről és értékeléséről szóló határozati javaslat; valamint a közgyűlés eljárási szabályzatának módosítására irányuló javaslatok.
                  
               
                     (5)
                  
                  
                     Az említett ülésen a közgyűlés várhatóan megfogalmazza az OTIF véleményét az Egyesült Nemzetek Európai Gazdasági Bizottságának (ENSZ EGB) az egységes vasútjoggal kapcsolatos kezdeményezéséről is, különös tekintettel a vasútjog globális szintű egységesítésével kapcsolatos két alternatív megközelítésre.
                  
               
                     (6)
                  
                  
                     Helyénvaló meghatározni az OTIF 15. közgyűlésén az Unió által képviselendő álláspontot, mivel az Unió tagja az OTIF-nak, és a közgyűlés által meghozandó határozatok hatással vannak a szervezet működésére és fejlesztési stratégiájára.
                  
               
                     (7)
                  
                  
                     A 15. közgyűlés fontolóra veszi egy jogilag kötelező erejű eszköz elfogadását, amely szabályozná a főtitkár – az OTIF-nak a COTIF 13. cikkében meghatározott egyik szerve – megválasztását és szolgálati feltételeit. Az új eszköz átfogó keretet biztosítana a tárgy valamennyi fő szempontjára (választási elvek, képesítési kritériumok, pályázati felhívás, a pályázatok benyújtása és elbírálása, átláthatóság, szavazás, szolgálati feltételek stb.).
                  
               
                     (8)
                  
                  
                     Az OTIF stratégiai fejlesztését illetően a főtitkár azt javasolja, hogy a 2021 elején szervezett konzultációt követően folytatódjon és váljon intenzívebbé az OTIF hosszú távú stratégiájára vonatkozó javaslattervezet megvitatása. Ezt követően a felülvizsgált javaslattervezetet megvitatás és elfogadás céljából a következő rendes ülésen a közgyűlés elé terjesztik. A közgyűlésnek utasítania kell a főtitkárt, hogy tegye meg az ehhez szükséges intézkedéseket.
                  
               
                     (9)
                  
                  
                     A közgyűlés megvizsgálja annak lehetőségét, hogy az együttműködéssel foglalkozó ad hoc bizottság és a jogi szakértőkből álló munkacsoport tevékenységeit egyetlen, jogi ügyekkel és nemzetközi együttműködéssel foglalkozó ad hoc bizottságba lehessen összevonni. Le kell szögezni, hogy az OTIF intézményi keretét a COTIF III. címe határozza meg. A COTIF 13. cikkének 2. §-a alapján a közgyűlés határozhat úgy, hogy meghatározott feladatok ellátására ideiglenesen más bizottságokat hoz létre. Következésképpen a főtitkárnak a jogi ügyekkel és a nemzetközi együttműködéssel foglalkozó ad hoc bizottság ideiglenes létrehozására irányuló javaslatát az OTIF meglévő intézményi keretén belül kell mérlegelni.
                  
               
                     (10)
                  
                  
                     A COTIF alkalmazásának hatékonyabb nyomon követése és javítása érdekében a közgyűlés várhatóan belső határozatot fogad el a COTIF jogi keretének nyomon követéséről és értékeléséről. A javasolt határozat működőképessé teszi az OTIF-nak a COTIF 2. cikke 1. §-a e) pontjában meghatározott azon feladatát, hogy figyelemmel kísérje a szervezeten belül létrehozott valamennyi szabály és ajánlás (jogi eszközök) alkalmazását. E célból a határozattervezet konkrét követelményeket állapít meg az OTIF főtitkára és az OTIF-tagok számára, különösen a következők tekintetében: a főtitkár rendszeresen nyomon követi és értékeli a COTIF végrehajtását; az OTIF szervei hatáskörükön vagy annak konkrét rendelkezésein belül kezdeményezhetik egy adott jogi eszköz alkalmazásának nyomon követését és értékelését; a főtitkár kezdeményezheti bármely jogi eszköz nyomon követését és értékelését; az OTIF tagjai együttműködnek a főtitkárral, és minden lényeges információt megadnak a jogi eszközök nyomon követése és értékelése céljából.
                  
               
                     (11)
                  
                  
                     A közgyűlés megvizsgálja és elfogadja az ENSZ EGB egységes vasútjogra vonatkozó kezdeményezésével kapcsolatos legújabb fejleményeket is. A közgyűlés konkrétan támogathatja az Európa és Ázsia közötti nemzetközi vasúti árufuvarozást megkönnyítő kapcsolódási pontokról szóló jogszabály létrehozását és elfogadását, feltéve, hogy az ilyen, kapcsolódási pontokra vonatkozó jogszabály nem ütközik a COTIF szabályaival. Az említett álláspontot az ENSZ EGB vasúti közlekedéssel foglalkozó munkacsoportjának 2021. novemberi, 74. ülése elé terjesztenék, amely állandó testületként határoz az egységes vasútjogi kezdeményezés következő lépéseiről.
                  
               
                     (12)
                  
                  
                     A 15. ülésén a közgyűlés eljárási szabályzatának módosításáról is határoz. Elfogadásra fog kerülni az eljárási szabályzat egységes szerkezetbe foglalt változata, amely az ülést követő első napon lép hatályba.
                  
               
                     (13)
                  
                  
                     A javasolt határozatok összhangban állnak az Unió jogával és stratégiai célkitűzéseivel, ezért helyénvaló, hogy az Unió támogassa azokat.
                  
               
                     (14)
                  
                  
                     A 2013/103/EU határozat III. mellékletével összhangban az OTIF-ülések előkészítése kiterjed a helyszíni koordinációra. A helyszíni koordináció során ezért az Unió ezen álláspontját érintő kisebb módosítások a Tanács további határozata nélkül elfogadhatók, különösen annak érdekében, hogy reagálni lehessen azokra a javaslatokra és fejleményekre, amelyek e határozat meghozatalának időpontjában nem kerültek figyelembevételre,
                  
               ELFOGADTA EZT A HATÁROZATOT:
         
            1. cikk
            A Nemzetközi Vasúti Fuvarozásügyi Államközi Szervezet (OTIF) 15. közgyűlésén az Unió által képviselendő álláspontot a melléklet tartalmazza.
            A mellékletben szereplő álláspont kisebb módosításait az Uniót a közgyűlésen képviselő küldöttek a Tanács további határozata nélkül elfogadhatják.
         
         
            2. cikk
            Ez a határozat az elfogadásának napján lép hatályba.
         
         
            Kelt Brüsszelben, 2021. szeptember 28-án.
            
               
                  a Tanács részéről
               
               
                  az elnök
               
               S. KUSTEC
            
         
         
            (1)  A Tanács 2013/103/EU határozata (2011. június 16.) az Európai Uniónak az 1999. június 3-i vilniusi jegyzőkönyvvel módosított, 1980. május 9-i Nemzetközi Vasúti Fuvarozási Egyezményhez (COTIF) való csatlakozásáról szóló, az Európai Unió és a Nemzetközi Vasúti Fuvarozásügyi Államközi Szervezet közötti megállapodás aláírásáról és megkötéséről (HL L 51., 2013.2.23., 1. o.).
      
      
         
            MELLÉKLET
            1.   Bevezetés
            
            A Nemzetközi Vasúti Fuvarozásügyi Államközi Szervezet (OTIF) 15. közgyűlésére 2021. szeptember 28-tól 29-ig kerül sor. Az üléssel kapcsolatos dokumentumok az OTIF weboldalán érhetők el a következő webhelyen:
            http://extranet.otif.org/fr/?page_id=140
            2.   Az Unió álláspontja egyes napirendi pontok tekintetében
            
            
               1. napirendi pont – Az elnök és az alelnök megválasztása
            
            
                        Dokumentum(ok):
                     
                     
                        Nincs
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
               2. napirendi pont – A napirend elfogadása
            
            
                        Dokumentum(ok):
                     
                     
                        SG-21009-AG 15/2
                     
                  
                        Hatáskör:
                     
                     
                        Unió (megosztott és kizárólagos), a tagállamok hatásköreinek sérelme nélkül a 11. napirendi pont tekintetében
                     
                  
                        Szavazati jogok gyakorlása:
                     
                     
                        Unió, a tagállamok hatásköreinek sérelme nélkül a 11. napirendi pont tekintetében
                     
                  
                        Álláspont:
                     
                     
                        A napirendtervezet elfogadásának támogatása
                     
                  
               3. napirendi pont – A meghatalmazásokat ellenőrző bizottság megalakítása
            
            
                        Dokumentum(ok):
                     
                     
                        Nincs
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
               4. napirendi pont – A szükségesnek ítélt bizottságok kijelölése és munkájuk megszervezése
            
            
                        Dokumentum(ok):
                     
                     
                        Nincs
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
               5. napirendi pont – Az egyezmény állapota és az OTIF-tagság
            
            
                        Dokumentum(ok):
                     
                     
                        SG-21010-AG15/5
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Nem alkalmazandó
                     
                  
                        Álláspont:
                     
                     
                        Nincs
                     
                  
               6. napirendi pont – A főtitkár megválasztása a 2022. január 1-jétől 2024. december 31-ig terjedő időszakra
            
            
                        Dokumentum(ok):
                     
                     
                        Korlátozott terjesztésű
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
               7. napirendi pont – Az OTIF hosszú távú stratégiája
            
            
                        Dokumentum(ok):
                     
                     
                        SG-21017-AG 15/7
                     
                  
                        Hatáskör:
                     
                     
                        Unió (megosztott és kizárólagos)
                     
                  
                        Szavazati jogok gyakorlása:
                     
                     
                        Unió
                     
                  
                        Álláspont:
                     
                     
                        A főtitkár arra irányuló kezdeményezésének támogatása, hogy hosszú távú stratégiát kell kidolgozni az OTIF számára.
                        A főtitkár jelentésének tudomásul vétele, valamint annak méltányolása, hogy az Unió által a konzultációs folyamat során tett észrevételeket hatékonyan figyelembe vették.
                        A közgyűlés általi döntéshozatalra irányuló javaslat támogatása az alábbi célokkal:
                        
                                    —
                                 
                                 
                                    a főtitkár utasítása arra, hogy készítsen az OTIF számára egy hosszú távú stratégiára vonatkozó felülvizsgált javaslattervezetet, amelynek az SG-21001 körlevéllel (lásd az SG-21017-AG 15/7 dokumentum 1. mellékletét) elküldött tervezeten kell alapulnia a főtitkár által a konzultáció során kapott visszajelzésekre adott reakcióval (az SG-21017-AG 15/7 dokumentum D. része) és a 15. közgyűlésen folytatott megbeszélések eredményeivel összhangban frissítve, valamint
                                 
                              
                                    —
                                 
                                 
                                    a főtitkár utasítása arra, hogy az OTIF szerveivel konzultálva dolgozza ki az OTIF hosszú távú stratégiáját, és elfogadás céljából terjessze a közgyűlés 2024 őszére ütemezett következő rendes ülése elé.
                                 
                              Az OTIF-on belül az e tárgyban folytatott további megbeszélések tekintetében az Unió figyelmet szándékozik fordítani annak biztosítására, hogy az OTIF hosszú távú stratégiája összhangban legyen az Európa és Ázsia összekapcsolására irányuló uniós stratégiával és a vonatkozó uniós vasúti közlekedéspolitikai célkitűzésekkel, hogy az OTIF hosszú távú stratégiai célkitűzéseinek megfogalmazása megfelelően lefedje a szervezet céljait, és ne vezessen új célkitűzések OTIF-hoz való hozzáadásához vagy a meglévő célkitűzések olyan értelmezéséhez, amely az OTIF hatáskörének kiterjesztését vonja maga után, hogy a felülvizsgálat javaslattervezetre vonatkozó javaslat részeként felmérjék és dokumentálják a hosszú távú stratégia potenciális hatását az OTIF szervezetére és erőforrásaira, továbbá, hogy az elfogadott stratégiát elsősorban a COTIF-ben megállapítottak szerint meglévő eszközök és eljárások alkalmazásával hajtsák végre (munkaprogram, költségvetés, vezetőségi jelentések, a szervek tevékenységei stb.).
                     
                  
                        Megjegyzések:
                     
                     
                        Az OTIF hosszú távú stratégiájára vonatkozó javaslattervezettel kapcsolatos konzultációhoz való uniós hozzájárulást – amely az SG-21017-AG 15/7 dokumentum mellékletében található – 2021. március 17-én nyújtották be az OTIF titkárságának. Az Unió üdvözölte a kezdeményezést, ugyanakkor azt sugallta, hogy a stratégiatervezet nincs kellő mértékben kidolgozva. Átfogóbb háttérelemzés és szakértői szintű megbeszélés szükséges. A kiindulópont a nemzetközi vasúti közlekedés aktuális helyzetének elemzése, beleértve a jelenlegi és felmerülő kihívások feltérképezését, valamint a vonatkozó jogi, gazdasági, környezeti és technológiai bizonyítékok figyelembevételét.
                     
                  
               8. napirendi pont, a) alpont – Jelentés az együttműködéssel foglalkozó ad hoc bizottság és a jogi szakértőkből álló munkacsoport tevékenységéről
            
            
                        Dokumentum(ok):
                     
                     
                        SG-21018-AG 15/8.1
                     
                  
                        Hatáskör:
                     
                     
                        Unió (megosztott és kizárólagos)
                     
                  
                        Szavazati jogok gyakorlása:
                     
                     
                        Unió
                     
                  
                        Álláspont:
                     
                     
                        Az együttműködéssel foglalkozó ad hoc bizottság és a jogi szakértőkből álló munkacsoport tevékenységéről szóló jelentés figyelembevétele és az említett szervek által végzett tevékenység folytatásának és észszerűsítésének fontos műveletként való elismerése.
                        A közgyűlés azon döntésének támogatása, hogy az együttműködéssel foglalkozó ad hoc bizottság és a jogi szakértőkből álló munkacsoport összevonásával létrehozzon egy jogi ügyekkel és nemzetközi együttműködéssel foglalkozó ad hoc bizottságot.
                        A jogi ügyekkel és nemzetközi együttműködéssel foglalkozó ad hoc bizottság javasolt, az első hároméves időszakra szóló megbízatásának jóváhagyása, valamint a főtitkár utasítása arra, hogy a jogi ügyekkel és nemzetközi együttműködéssel foglalkozó ad hoc bizottság következtetéseit és javaslatait nyújtsa be a COTIF 13. cikkének 1. §-ában említett illetékes szerveknek megvitatás, illetve határozathozatal céljából.
                     
                  
                        Megjegyzések:
                     
                     
                        A főtitkár által benyújtott jelentés rámutat arra, hogy az együttműködéssel foglalkozó ad hoc bizottság és a jogi szakértőkből álló munkacsoport hatékonyan teljesítette megbízatását, továbbá bizonyította értékét az OTIF-jog kidolgozása és a nemzetközi együttműködés megerősítése keretében. Az említett két szerv a 2021. áprilisi 4. ülésen megállapodott arról az együttes javaslatról, hogy a jövőben újjászervezzék tevékenységüket, és hogy egyetlen ad hoc bizottság létrehozásával csökkentsék az adminisztratív terheket.
                     
                  
               8. napirendi pont, b) alpont – A jogi eszközök nyomon követése és értékelése
            
            
                        Dokumentum(ok):
                     
                     
                        SG-21019-AG 15/8.2
                     
                  
                        Hatáskör:
                     
                     
                        Unió (megosztott és kizárólagos)
                     
                  
                        Szavazati jogok gyakorlása:
                     
                     
                        Unió
                     
                  
                        Álláspont:
                     
                     
                        A jogi eszközök nyomon követéséről és értékeléséről szóló határozattervezet elfogadásának támogatása.
                        A jogi eszközök nyomon követéséről és értékeléséről szóló határozattervezetre vonatkozó indokolások jóváhagyásának támogatása.
                     
                  
                        Megjegyzések:
                     
                     
                        A javasolt határozattervezet az OTIF munkaprogramjának célkitűzéseivel összhangban meghatározza az OTIF jogi eszközei nyomonkövetési és értékelési politikájának (hatály, tervezés és rangsorolás, együttműködés, adatgyűjtés, értékelés és nyomon követés) megszervezéséhez és végrehajtásához szükséges jogi rendelkezéseket.
                     
                  
               8. napirendi pont, c) alpont – A közgyűlés eljárási szabályzatának a részvétel és képviselet tekintetében történő módosítása (mandátumok)
            
            
                        Dokumentum(ok):
                     
                     
                        SG-21020-AG 15/8.3
                     
                  
                        Hatáskör:
                     
                     
                        Unió (megosztott és kizárólagos)
                     
                  
                        Szavazati jogok gyakorlása:
                     
                     
                        Unió
                     
                  
                        Álláspont:
                     
                     
                        A közgyűlés eljárási szabályzatának 4–7. cikkére vonatkozó módosítások elfogadásának támogatása.
                        A közgyűlés eljárási szabályzatának 4–7. cikkéhez fűzött indokolások jóváhagyásának támogatása.
                     
                  
                        Megjegyzések:
                     
                     
                        A jogi szakértőkből álló munkacsoport javítás és pontosítás céljából javaslatokat dolgozott ki a közgyűlés eljárási szabályzata mandátumokra vonatkozó rendelkezéseinek módosítására.
                     
                  
               8. napirendi pont, d) rész – Az ENSZ EGB-nek az egységes vasútjogra vonatkozó kezdeményezése
            
            
                        Dokumentum(ok):
                     
                     
                        SG-21021-AG 15/8.4
                     
                  
                        Hatáskör:
                     
                     
                        Unió (megosztott és kizárólagos)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        A főtitkár jelentésének és a jogi szakértőkből álló munkacsoport következtetéseinek figyelembevétele a vasútjog egységesítésének lehetséges megközelítéseiről;
                        a közgyűlés általi döntéshozatalra irányuló javaslat elfogadása az alábbi célokkal:
                        
                                    —
                                 
                                 
                                    a COTIF/CIM és a nemzetközi vasúti árufuvarozásról szóló megállapodás (SZMGSZ) közötti kapcsolódási pontokról szóló jogszabály kidolgozásának és elfogadásának támogatása az Európa és Ázsia közötti nemzetközi vasúti árufuvarozás megkönnyítése érdekében, feltéve, hogy a kapcsolódási pontokról szóló jogszabály nem ütközik a CIM Egységes Szabályokkal és az SZMGSZ-szel;
                                 
                              
                                    —
                                 
                                 
                                    a főtitkár utasítása arra, hogy továbbra is vegyen részt az ENSZ EGB-nek a vasútjog egységesítésére irányuló projekttel kapcsolatos munkájában, és utasítsa a jogi ügyekkel és a nemzetközi együttműködéssel foglalkozó ad hoc bizottságot a vasútjog egységesítésére irányuló ENSZ EGB-projekt nyomon követésére és szükség szerint tanácsadásra;
                                 
                              a 13. ülésén hozott határozat megismétlése és elismerése annak, hogy előzetes határozatot kell hozni a nemzetközi vasútjogról szóló bármely új szöveg előkészítésében való részvételről, amelynek alkalmazási köre és céljai ütközhetnek vagy részben egybeeshetnek a COTIF alkalmazási körével és az OTIF célkitűzéseivel.
                     
                  
                        Megjegyzések:
                     
                     
                        A tárgy a vasúti közlekedésre vonatkozó jog harmonizálására és egységesítésére vonatkozik az eurázsiai nemzetközi forgalom tekintetében, amelyet jelenleg két különálló jogi rendszer irányít: 1) az OTIF által igazgatott COTIF, beleértve annak „a Nemzetközi Vasúti Árufuvarozási Egyezményre vonatkozó Egységes Szabályok (CIM UR)” című B. függelékét; 2) a Vasutak Együttműködési Szervezete (OSZZSD) által igazgatott, a nemzetközi vasúti forgalomról szóló megállapodás (SZMGSZ). Az ENSZ EGB egységes vasútjoggal (URL) kapcsolatos kezdeményezésének célja a vasúti közlekedési jog egységesítésére irányuló megközelítés kidolgozása az eurázsiai vasúti árufuvarozási szolgáltatások hatékonyságának és versenyképességének javítása érdekében. A tagállamok és a Bizottság szakértői – akik részt vettek az ENSZ EGB említett tevékenységében – pragmatikus és fokozatos megközelítést javasoltak, első lépésként az „URL személyszállítási szerződésekről szóló egyezmény” esetleges elfogadásával, amely az OTIF és az OSZZSD vonatkozó szabályaival párhuzamosan létezhetne. A COTIF/CIM és az SZMGSZ közötti kapcsolódási pontokról szóló ilyen jogszabály hézagot pótolna a nemzetközi fuvarozásra vonatkozó nemzetközi szabályozásokban, amikor sem a CIM UR, sem az SZMGSZ nem alkalmazható a teljes utazásra (Európa és Ázsia közötti forgalom).
                     
                  
               9. napirendi pont – A főtitkár megválasztására és szolgálati feltételeire vonatkozó szabályok
            
            
                        Dokumentum(ok):
                     
                     
                        SG-21022-AG 15/9
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        A főtitkár megválasztásáról és szolgálati feltételeiről szóló rendelettervezet elfogadásának támogatása. Az 5. cikk c) pontja (Képesítési kritériumok, nyelvek) tekintetében: nincs uniós álláspont.
                        A rendelettervezetre vonatkozó indokolások jóváhagyásának támogatása. A rendelettervezet 5. cikke c) pontjára vonatkozó, említett részek tekintetében azonban nincs uniós álláspont.
                        A közgyűlés eljárási szabályzata 10. és 22. cikkére vonatkozó módosítások elfogadásának támogatása, valamint a közgyűlés eljárási szabályzatának 10. és 22. cikkéhez fűzött, a főtitkár megválasztására és szolgálati feltételeire vonatkozó indokolások jóváhagyása. A rendelettervezet 5. cikke c) pontja tekintetében azonban nincs uniós álláspont.
                     
                  
                        Megjegyzések:
                     
                     
                        A korábban az OTIF főtitkári tisztségére pályázókra alkalmazott képesítési kritériumoktól eltérően (az OTIF mindhárom munkanyelvének ismerete, képesség az egyszerű és folyékony szövegezésre az egyik munkanyelven) a javasolt rendelet kifejezetten az angol nyelv ismeretére helyezi a hangsúlyt. Ezenkívül az OTIF munkanyelvei közül csak kettő ismerete lenne szükséges.
                     
                  
               10. napirendi pont – A közgyűlés eljárási szabályzatának módosítása
            
            
                        Dokumentum(ok):
                     
                     
                        SG-21024-AG 15/10
                     
                  
                        Hatáskör:
                     
                     
                        Unió (megosztott és kizárólagos)
                     
                  
                        Szavazati jogok gyakorlása:
                     
                     
                        Unió
                     
                  
                        Álláspont:
                     
                     
                        A közgyűlés eljárási szabályzata 4–7., 10., 22. és 28. cikkére vonatkozó módosítások elfogadásának támogatása és az eljárási szabályzatnak az SG-21024-AG 15/10 dokumentum 1. mellékletében szereplő egységes szerkezetbe foglalt változattal való felváltása.
                        A közgyűlés eljárási szabályzatának 4–7., 10. és 22. cikkére vonatkozó indokolások jóváhagyásának támogatása, és az indokolásoknak az SG-21024-AG 15/10 dokumentum 2. mellékletében szereplő egységes szerkezetbe foglalt változattal való felváltása.
                     
                  
                        Megjegyzések:
                     
                     
                        Amint az a 8. napirendi pont c) alpontjában és a 9. napirendi pontban is szerepel, a közgyűlés határoz az eljárási szabályzatának módosítására irányuló javaslatokról. Az összes módosítás egységes szerkezetbe foglalt változatát be kell nyújtani megvitatás és a közgyűlés általi elfogadás céljából.
                     
                  
               11. napirendi pont – Költségvetési keret
            
            
                        Dokumentum(ok):
                     
                     
                        Korlátozott terjesztésű
                     
                  
                        Hatáskör:
                     
                     
                        Tagállamok
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
                        Megjegyzések:
                     
                     
                        Az Unió COTIF-hez való csatlakozásáról szóló megállapodás 4. cikkének értelmében: „Az Unió nem járul hozzá az OTIF költségvetéséhez, és nem vesz részt az említett költségvetést érintő döntésekben.”
                        
                     
                  
               12. napirendi pont – Jelentés az igazgatási bizottság 2018. október 1 és 2021. szeptember 30 közötti időszakban végzett tevékenységéről
            
            
                        Dokumentum(ok):
                     
                     
                        Korlátozott terjesztésű
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
               13. napirendi pont – Az igazgatási bizottság megválasztása a 2021. október 1. és 2024. szeptember 30. közötti időszakra (összetétel és elnök)
            
            
                        Dokumentum(ok):
                     
                     
                        Korlátozott terjesztésű
                     
                  
                        Hatáskör:
                     
                     
                        Unió (megosztott)
                     
                  
                        Szavazati jogok gyakorlása:
                     
                     
                        Tagállamok
                     
                  
                        Álláspont:
                     
                     
                        Nincs
                     
                  
               18. napirendi pont – Határozatok, megbízatások, ajánlások és egyéb közgyűlési dokumentumok elfogadása (záródokumentum)
            
            
                        Dokumentum(ok):
                     
                     
                        Korlátozott terjesztésű
                     
                  
                        Hatáskör:
                     
                     
                        Unió (megosztott és kizárólagos), a tagállamok hatásköreinek sérelme nélkül a 11. napirendi pont tekintetében
                     
                  
                        Szavazati jogok gyakorlása:
                     
                     
                        Unió, a tagállamok hatásköreinek sérelme nélkül a 11. napirendi pont tekintetében
                     
                  
                        Álláspont:
                     
                     
                        A vonatkozó napirendi pontok szerint.